एलपीएल किकेट : एक्सिलेन्स र कैलाली क्याम्पसलाई सफलता 
फाप्ला क्रिकेट मैदानमा भइरहेको  लिटल फ्लावर प्रिमियर लिग (एलपीएल) मा बुधबार क्रिकेट एक्सिलेन्स सेन्टर र कैलाली बहुमुखी क्याम्पस विजयी भएका छन् ।
धनगढी — फाप्ला क्रिकेट मैदानमा भइरहेको  लिटल फ्लावर प्रिमियर लिग (एलपीएल) मा बुधबार क्रिकेट एक्सिलेन्स सेन्टर र कैलाली बहुमुखी क्याम्पस विजयी भएका छन् ।समूह ‘डी’ अन्तर्गत एक्सिलेन्स सेन्टरले जेएस स्पोर्ट्स–११ सुपर स्टार्सलाई ३ विकेट र समूह ‘बी’ मा कैलाली क्याम्पसले शारदा सेकेन्डरी स्कुललाई २ रनले हराए । एक्सिलेन्सले १ सय ३२ रनको लक्ष्यलाई १८.५ ओभरमा ७ विकेट गुमाई पूरा गर्‍यो । योगेश भाटले ३० रन बनाए । जेएसका बलर साजन बिटालुले ३, विकास सुनारले २, भरत विष्ट र खगेन्द्र महराले १–१ विकेट लिए ।यसअघि टस जितेको जेएस स्पोर्ट्सले २० ओभरमा ९ विकेट गुमाई १ सय ३१ रन बनाएको थियो । राज बमले ६१ रन बनाए । विकास सुनारले २२, सुनील चन्दले १६ र साजन बिटालुले १४ रन बनाए । प्लेयर अफ द म्याच एक्सिलेन्सका बलर अभिनाश बस्यालले ४ विकेट लिए ।अर्को खेलमा १ सय ५० रनको लक्ष्य पछ्याएको शारदा सेकेन्डरी २० ओभरमा १ सय ४७ रनमै समेटियो । शंकर बोहरा र सुशान्त कार्कीले अर्धशतक बनाए । शंकरले ४३ बलमा ६ चौका मदतमा ५० र सुशान्तले अविजित ५१ रन बनाए । कैलालीका दीपक कँडेल, लोकेन्द्र खनाल र पारस रोकायले १–१ विकेट लिए । यस अघि टस जितेर ब्याटिंङ गरेको कैलाली क्याम्पसले २० ओभरमा ८ विकेट गुमाई १ सय ४९ रन बनायो । प्लेयर अफ द म्याच अभिषेक कुँवरले ५१ रन बनाए । शारदाका सुनीलबहादुर सिंहले ३, अभिषेक मल्लले २, सुनील सिंह, विश्वास पन्त र सलिन बोहराले १–१ विकेट लिए ।युथ अफ टीकापुर, घोडाघोडी क्रिकेट एकेडमी र सत्यवती एकेडेमी सेमिफाइनल पुगिसकेका छन् । अन्तिम टिमको टुंगो धनगढी स्पोर्ट्स क्लब र खप्तड इन्डोर स्पोर्ट्स ट्रेनिङ सेन्टरबीच बुधबार हुने खेलपछि लाग्नेछ ।